Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma Tilanne suurten järvien alueella (AKT-EU 2907/00/lop.)



Virallinen lehti nro 263 , 13/09/2000 s. 0027 - 0029



PÄÄTÖSLAUSELMA(1) Tilanne suurten järvien alueella Yhteinen edustajakokous, joka - kokoontui Abujassa (Nigeria) 20.-23. maaliskuuta 2000, - ottaa huomioon suurten järvien ja erityisesti Kongon demokraattisen tasavallan tilannetta koskevat aikaisemmat päätöslauselmansa, - ottaa huomioon Euroopan unionin (EU) puheenjohtajavaltion 26. marraskuuta 1999 antaman julkilausuman, A. ottaa huomioon, että Kongon demokraattisessa tasavallassa on viimeiset puolitoista vuotta riehunut aseellinen selkkaus, johon on osallistunut sotilaallisesti ja aktiivisesti kuusi naapurivaltiota, mikä on vakava uhka alueen vakaudelle, sillä se lisää kuolemantapauksia ja tuhoa sekä johtaa uuteen pakolaistulvaan, B. ottaa huomioon, että kaikki osapuolet ovat räikeästi rikkoneet selkkaukseen osallistuneiden kuuden valtion ja eri kapinallisten ryhmien heinäkuussa 1999 allekirjoittamaa Lusakan tulitaukosopimusta sen allekirjoittamisesta lähtien, C. ottaa huomioon, että YK:n turvallisuusneuvosto piti erityisistunnon 26. tammikuuta 2000 käsitelläkseen Kongon demokraattisen tasavallan tilannetta ja että se harkitsee vastedes 5500 sotilaan lähettämistä alueelle valvomaan Lusakan sopimuksen täytäntöönpanoa, D. ottaa huomioon, että Lusakan sopimus sisältää naapurivaltioiden sitoumuksen joukkojensa pois vetämisestä sekä kaikkien osapuolten lupauksen siitä, että ne aloittavat kansallisen vuoropuhelun Kongon tulevaisuudesta yhdessä kansalaisyhteiskunnan edustajien kanssa sekä turvaavat Kongon rajat naapurivaltioiden turvallisuuden varmistamiseksi, E. ottaa huomioon, että Lusakan sopimuksen täytäntöönpanolle on huomattavia esteitä, kun otetaan huomioon alueen jatkuva hyvin epävakaa tilanne ja etniset jännitteet sekä pakolaisten jatkuva läsnäolo, mikä on aiheuttanut suuren humanitaarisen kriisin, F. ottaa huomioon, että ihmisoikeuksien ja demokraattisten instituutioiden noudattamisen on oltava alueen sovinnontekoprosessin kulmakivenä, 1. pahoittelee Lusakan sopimuksen täytäntöönpanon viivästymistä ja tuomitsee voimakkaasti jatkuvat ihmisoikeusloukkaukset, pikateloitukset, kidutukset, ihmisten ahdistelun ja raiskaukset, etnisen propagandan, yllyttämisen etniseen väkivaltaan sekä lasten värväämiseen sotajoukkoihin; 2. vakuuttaa uudelleen sitoumustaan Lusakan sopimukseen, joka on ainoa realistinen keino saavuttaa kestävä rauha ja turvallisuus suurten järvien alueella ja välttämätön pakolaisten ja omasta kotimaastaan siirtymään joutuneiden palaamiseksi ja uudelleen sopeuttamiseksi yhteiskuntaan; 3. kehottaa kaikkia selkkauksen osapuolia osoittamaan välttämätöntä poliittista tahtoa ja panemaan välittömästi Lusakan sopimus täytäntöön sekä pidättäytymään kaikista rauhanprosessin mahdollisesti vaarantavista julistuksista tai toimista; 4. pitää tässä suhteessa myönteisenä YK:n turvallisuusneuvoston erityisistuntoa ja kehottaa hartaasti sitä antamaan viipymättä luvan lähettää 5500 YK:n sotilasta alueelle valvomaan Lusakan sopimuksen täytäntöönpanoa YK:n pääsihteerin ehdotuksen mukaisesti, sillä kaikki edellä mainittuun erityisistuntoon osallistuneet valtionpäämiehet ja valtuuskuntien johtajat ovat tukeneet ehdotusta; 5. vahvistaa uudelleen Kongon demokraattisen tasavallan alueellisen koskemattomuuden ja kansallisen riippumattomuuden, myös alueen luonnonvarojen koskemattomuuden, YK:n peruskirjan ja Afrikan yhtenäisyysjärjestön (OAU) periaatteiden mukaisesti; kehottaa uudelleen lopettamaan välittömästi vihollisuudet ja vetämään Kongon demokraattisen tasavallan alueelta kaikki ulkomaalaiset joukot Lusakan sopimuksen mukaisesti sekä vaatii naapurivaltioiden rajojen turvallisuuden takaamista; 6. kehottaa sopimuksen kongolaisia allekirjoittajia aloittamaan välittömästi kansallisen vuoropuhelun Kongon tulevaisuudesta, johon myös kansalaisyhteiskunnan edustajia voisi osallistua; kehottaa tässä tarkoituksessa suurten järvien alueen viranomaisia vapauttamaan välittömästi kaikki poliittiset vangit sekä antamaan poliittisille puolueille luvan ryhtyä vaalien valmistelutehtäviin; 7. kehottaa kaikkia Lusakan sopimuksen allekirjoittajia antamaan turvallisuustakeet ja liikkumisen vapauden takeet koko YK:n henkilökunnalle ja myös muulle tehtävien hoitoon alueella osallistuvalle henkilökunnalle sekä korostaa, että tällainen yhteistyöilmapiiri on ehdoton edellytys kaikkien YK:n toimien onnistumiselle; 8. vaatii kansainvälisen selvityksen laatimista kaikista Kongon demokraattisen tasavallan alueella tapahtuneista joukkomurhista ja muista jatkuvista ihmisoikeusloukkauksista, jotta vastuussa olevat voidaan tunnistaa ja saattaa oikeuden eteen; 9. pitää myönteisenä Botswanan entisen presidentin Sir Ketumile Masiren hiljattaista nimittämistä Kongon sisäisen vuoropuhelun edistäjäksi Lusakan sopimuksen mukaisesti; 10. kiinnittää huomiota EU:lle annettuun tehtävään tukea ponnisteluja Lusakan sopimuksen täytäntöön panemiseksi sekä vaatii EU:ta ryhtymään viipymättä kaikkiin asianmukaisiin poliittisiin ja logistisiin toimiin sopimuksen täytäntöön panemiseksi hyväksyttävällä tavalla; 11. kehottaa neuvostoa ja jäsenvaltioita kunnioittamaan tekemiään sitoumuksia alueelle suuntautuvan aseiden viennin hallitsemiseksi ja aseiden laittoman myynnin sekä aseiden hankintaa rahoittavan salakuljetuksen ennalta ehkäisemiseksi; 12. kehottaa EU:ta lisäämään alueen jatkuvaan pakolaisongelmaan suunnattua humanitaarista apuaan sekä tukeaan alueen naapurivaltioille, jotta nämä voisivat auttaa alueelle palaavia ihmisiä; 13. kehottaa yhteispuheenjohtajiaan välittämään tämän päätöslauselman Lusakan sopimuksen allekirjoittajille, AKT-EU-neuvostolle, komissiolle, YK:n pääsihteerille, OAU:lle sekä Etelä-Afrikan, Sambian ja Tansanian hallituksille. (1) Yhteinen edustajakokous hyväksynyt 23. maaliskuuta 2000 Abujassa (Nigeria).